ঢাকায় ঈদ উদযাপনের এ মোগল ধারা পরবর্তীতেও অব্যাহত ছিল। মুর্শিদকুলী খান (১৭০০-১৭২৭) ওরফে করতলব খান প্রথমে শাহজাদা মোহাম্মদ আজিম উদ্দিনের অধীনে দিওয়ান ও পরে সুবাহদার হিসেবে দীর্ঘদিন বাংলা শাসন করেন। শুধুমাত্র ১৭০৮-১৭০৯ এ দুই বছর ছাড়া তিনি দীর্ঘ ২৫ বছর বাংলার দেওয়ান ও সুবাহদারের দায়িত্ব পালন করেন। তিনি ১৭১৫-১৬ সালে পুরাদস্তুর বাংলাদেশের সুবাহদার হন। প্রথম দিকে দিওয়ান হিসেবে নিয়োগের পর শাহজাদা মোহাম্মদ আজিম উদ্দিনের (১৬৯৭-১৭১২) সঙ্গে তাঁর ক্ষমতার দ্বন্দ্ব এবং সমস্যা সৃষ্টি হওয়ায় ১৭০৩ সালে তিনি তাঁর দিওয়ানির কার্যালয় মখসুসাবাদে স্থানান্তর করেন। পরবর্তীতে তিনি যখন সুবাহদার (১৭১৭) হন তখন থেকে মখসুসাবাদ নাম মুর্শিদাবাদ নামে পরিণত হয়। প্রসঙ্গত উল্লেখ্য, মোগল প্রশাসনে সুবাহদার এবং দিওয়ান উভয় পদই দিল্লি সম্রাটের সরাসরি তত্ত্বাবধানে থাকায় তাঁকে সুবাহদার মোহাম্মদ আজিম উদ্দীনের নিকট থেকে কোন অনুমতি নেয়ার প্রয়োজন পড়েনি। রাজনৈতিক কারণে তাঁর এ স্থানান্তর কার্যক্রম ঘটলেও ঢাকার গুরুত্বকে তিনি কখনো খাটো করে দেখেননি। তিনি খুবই ন্যায়পরায়ণ শাসক ছিলেন। বিচারের ক্ষেত্রে তিনি তাঁর নিজ পুত্রকেও ছাড় দেননি।